CELEX: C2004/217/47
Language: el
Date: 2004-08-28 00:00:00
Title: Υπόθεση T-205/04: Προσφυγή του Alessandro Ianniello κατά της Επιτροπής των Ευρωπαϊκών Κοινοτήτων, η οποία ασκήθηκε στις 8 Ιουνίου 2004

28.8.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 217/26
            
         Προσφυγή του Alessandro Ianniello κατά της Επιτροπής των Ευρωπαϊκών Κοινοτήτων, η οποία ασκήθηκε στις 8 Ιουνίου 2004
   (Υπόθεση T-205/04)
   (2004/C 217/47)
   Γλώσσα διαδικασίας: η γαλλική
   Ο Alessandro Ianniello, κάτοικος Βρυξελλών, εκπροσωπούμενος από τους Stéphane Rondriques και Yola Minatchy, με τόπο επιδόσεων το Λουξεμβούργο, άσκησε στις 8 Ιουνίου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Ο προσφεύγων ζητεί από το Πρωτοδικείο:
   
               —
            
            
               την ακύρωση της αποφάσεως της αρμόδιας για τους διορισμούς αρχής (ΑΔΑ), της 18ης Φεβρουαρίου 2004, με την οποία δίδεται απάντηση στην ένσταση του Alessandro Ianniello, καθώς και την ακύρωση της εκθέσεως αξιολογήσεως της σταδιοδρομίας του προσφεύγοντος για το διάστημα από 1η Ιουλίου 2001 έως 31 Δεκεμβρίου 2002,
            
         
               —
            
            
               να αναγνωρίσει την εξωσυμβατική ευθύνη της Ευρωπαϊκής Κοινότητας, η οποία απορρέει από την προσβαλλόμενη απόφαση και την εκπρόθεσμη σύνταξη της εκθέσεως αξιολογήσεως της σταδιοδρομίας του προσφεύγοντος για το διάστημα από 1η Ιουλίου 2001 έως 31 Δεκεμβρίου 2002,
            
         
               —
            
            
               να επιδικάσει στον προσφεύγοντα αποζημίωση ύψους 5 000 ευρώ για τη ζημία που αυτός υπέστη,
            
         
               —
            
            
               να καταδικάσει την καθής σε όλα τα δικαστικά έξοδα.
            
         Λόγοι ακυρώσεως και κύρια επιχειρήματα:
   Η παρούσα προσφυγή βάλλει κατά της αποφάσεως της ΑΔΑ, της 18ης Φεβρουαρίου 2004, με την οποία αφενός απορρίφθηκε η ένσταση του προσφεύγοντος, με αίτημα την επανεξέταση της εκθέσεως αξιολογήσεως της σταδιοδρομίας του για το διάστημα από 1η Ιουλίου 2001 έως 31 Δεκεμβρίου 2002, και αφετέρου δεν κρίθηκε σκόπιμη η διεξαγωγή διοικητικής έρευνας σχετικά με ορισμένα έγγραφα που προσκομίσθηκαν ενώπιον της επιτροπής ίσης εκπροσωπήσεως της Γενικής Διευθύνσεως Εξωτερικών Υποθέσεων.
   Προς στήριξη των ισχυρισμών του, ο προσφεύγων επικαλείται παραβάσεις ουσιώδους τύπου, ήτοι προσβολή των δικαιωμάτων άμυνας, παραβίαση του καθήκοντος αμεροληψίας της διοικητικής αρχής και παραβίαση της υποχρεώσεως αιτιολογήσεως των πράξεων.
   Περαιτέρω, η προσβαλλόμενη απόφαση δεν λαμβάνει υπόψη το δικαίωμα του προσφεύγοντος στην προστασία των προσωπικών του δεδομένων, το καθήκον προνοίας και την αρχή της χρηστής διοικήσεως.